ನೆರೆಯ ರಾಜ್ಯಗಳಲ್ಲಿ ಡೆಲ್ಟಾ ಪ್ಲಸ್ ವೈರಾಣು ಪತ್ತೆ – ಸರ್ಕಾರಕ್ಕೆ ತಜ್ಞರ ಎಚ್ಚರಿಕೆ

ಬೆಂಗಳೂರು: ರಾಜ್ಯದಲ್ಲಿ ಎರಡನೇ ಅಲೆ ಮುಗಿದು ನಿಟ್ಟುಸಿರು ಬಿಡುವ ಹೊತ್ತಲ್ಲೇ ಡೆಲ್ಟಾ ಪ್ಲಸ್ (Delta Plus) ವೈರಸ್ ಆತಂಕ ಆರಂಭಗೊಂಡಿದೆ.

ಕೊರೋನಾ ವೈರಸ್ ನ ರೂಪಾಂತರಿ ಕೊರೋನಾ ಡೆಲ್ಟಾ ವೈರಸ್ ಈಗಾಗಲೇ ನೆರೆ ರಾಜ್ಯಗಳಲ್ಲಿ ಪತ್ತೆಯಾಗಿದ್ದು, ಕರ್ನಾಟಕದಲ್ಲೂ ಮತ್ತಷ್ಟು ಆತಂಕಕ್ಕೆ ಕಾರಣವಾಗಿದೆ. ಸದ್ಯ ಮಹಾರಾಷ್ಟ್ರದಲ್ಲಿ 21, ಮಧ್ಯಪ್ರದೇಶದಲ್ಲಿ 1, ಕೇರಳದಲ್ಲಿ 3 ಪ್ರಕರಣಗಳು ಪತ್ತೆಯಾಗಿದೆ.

ನೆರೆ ರಾಜ್ಯಗಳಲ್ಲಿ ಡೆಲ್ಟಾ ಪ್ಲಸ್ ವೈರಾಣು ಪತ್ತೆ ಬೆನ್ನಲ್ಲೆ ಸರ್ಕಾರಕ್ಕೆ ತಜ್ಞರು ಎಚ್ಚರಿಕೆ ನೀಡಿದ್ದು, ವೈರಸ್ ಪರಿಣಾಮದ ಬಗ್ಗೆ ಆತಂಕ ವ್ಯಕ್ತಪಡಿಸಿದ್ದಾರೆ. ಮ್ಯೂಟೆಂಟ್ ವೇರಿಯೆಂಟ್ ವೈರಸೇ ಡೆಲ್ಟಾ ಪ್ಲಸ್ ವೈರಸ್ ಆಗಿದೆ. ಈಗಾಗಲೇ ಚೀನಾ ಬ್ರಿಟನ್ ಸೇರಿದಂತೆ 9 ದೇಶಗಳಲ್ಲಿ ಡೆಲ್ಟಾ ಪ್ಲಸ್ ವೈರಸ್ ಕಾಡುತ್ತಿದೆ.

ಸದ್ಯ ಭಾರತದಲ್ಲೂ 3 ರಾಜ್ಯಗಳಲ್ಲಿ ಡೆಲ್ಟಾ ಪ್ಲಸ್ ವೇರಿಯಂಟ್(Delta Plus Variant) ಕಾಟ ಶುರುವಾಗಿದೆ. ಈ ಡೆಲ್ಟಾ ವೇರಿಯಂಟ್ ರೆಸ್ಪರೆಟರಿ ವೇರಿಯಂಟ್ ಅಲ್ಲ, ಬದಲಾಗಿ ಬಹಳ ತೊಂದರೆ ಕೊಡಲಿದೆ. ಹೊಟ್ಟೆ ನೋವು, ವಾಂತಿ, ಬೇಧಿ, ರಕ್ತ ಹೆಪ್ಪುಗಟ್ಟುವುದೇ ಇದರ ಆತಂಕಕಾರಿ ಲಕ್ಷಣವಾಗಿದೆ. ರಕ್ತ ಹೆಪ್ಪುಗಟ್ಟುವುದರಿಂದ ರಕ್ತನಾಳಗಳು ಬಂದ್ ಆಗಲಿವೆ. ಇದರಿಂದ ಗ್ಯಾಂಗ್ರೀನ್ ಅಟ್ಯಾಕ್ ಆಗುವ ಸಾಧ್ಯತೆ ಹೆಚ್ಚು. ಹೀಗಾಗಿ ಈ ಹಿಂದಿನ ವೈರಸ್ ಗಿಂತ ಈ ವೈರಸ್ ಎಫೆಕ್ಟ್ 60 ಪಟ್ಟು ಹೆಚ್ಚು ಆಗಿರಲಿದೆ. ಸರ್ಕಾರ ತಕ್ಷಣ ಈ ವೈರಾಣು ತಡೆಗಟ್ಟುವ ಬಗ್ಗೆ ಕ್ರಮಕ್ಕೆ ಮುಂದಾಗಬೇಕು.

ಡೆಲ್ಟಾ ಪ್ಲಸ್ ಕಂಡು ಬಂದಿರುವ ರಾಜ್ಯದಿಂದ ಬಂದವರಲ್ಲಿ ಸೋಂಕು ಪತ್ತೆಯಾದರೆ ಅವರ ದೇಹದಲ್ಲಿ ಡೆಲ್ಟಾ ವೈರಸ್ ಇರುವಿಕೆ ಬಗ್ಗೆ ಪರೀಕ್ಷೆಗಳನ್ನ ನಡೆಸಬೇಕು. ಜಿನಮ್ಸ್ ಸ್ಟಡಿ ಹೆಚ್ಚಳ ಮಾಡಿ ಕೂಡಲೇ ಡೆಲ್ಟಾ ಪ್ಲಸ್ ರೂಪಾಂತರಿ ಕಂಡು ಬಂದಲ್ಲಿ, ತಪ್ಪದೆ ಹರಡದಂತೆ ತಡೆಹಿಡಿಯಲು ಕ್ರಮಕೈಗೊಳ್ಳಬೇಕು ಎಂದು ಸರ್ಕಾರಕ್ಕೆ ತಜ್ಞರ ಸಲಹೆ ನೀಡಿದ್ದಾರೆ.